આ રાજનાયિકો એ ભૂલી જાય છે કે એક કાળે પોતે કેટલી વૈચારિક સ્વતંત્રતા માણી હતી. ૧૯૧૬માં જીણાએ ક્લાયન્ટ અને મિત્ર સર દિનશા પેટિટને મુંબઈની ગરમીથી બચવા દાર્જિલિંગ આવવાનું આમંત્રણ આપ્યું. જ્યાં તેની મુલાકાત દિનશાની ૧૬ વર્ષની પુત્રી રતિ સાથે થઈ. રતિની ગણના મુંબઈની સૌથી ખૂબસૂરત છોકરીઓમાં થતી હતી. એ વખતે ૪૦ વર્ષના જીણાએ રતિના પ્રેમમાં પડવામાં કોઈ વાંધો નહોતો જોયો. જીણાએ પોતાની ઉંમરથી ૨૪ વર્ષ નાની છોકરી સાથે લગ્ન કર્યા એ વાતે આખા ભારતને ઝટકો લાગ્યો હતો. પ્રેમસંબંધોની બાબતમાં જીણા ગાજ્યા જાય એવા નહોતા. સરોજિની નાયડૂ પણ જીણાના પ્રશંસક હતા અને ૧૯૧૬ના કૉંગ્રેસ અધિવેશન દરમિયાન તેમણે જીણા પર એક કવિતા પણ લખી હતી. જીણાની જીવની લખનાર હેક્ટર બોલિથોએ લખ્યું છે કે મુંબઈની નાઇટિંગલ તરીકે ઓળખાતી સરોજિનીને પણ જીણા સાથે પ્રેમ હતો, પણ જીણાએ તેના પ્રેમગીતનો રિસ્પોન્સ ન આપ્યો. બહુ ઓછા લોકો જાણે છે કે લંડનમાં અભ્યાસ દરમિયાન જીણા સેક્સપિયરના પાત્ર રોમિયોની ભૂમિકા નિભાવવા ઉત્સુક રહેતા હતા.